Mungmyit Sinli, Kuthkai Ginwang, Namhpaka makau Mungyu mare hta Kokang MNDAA ni asak n hpring shi ai ramma La sha langai hte hpawn asak 20 jan ramma 3, yawng marai 4 hpe hpyen lahkawn mat wa ai majaw, la wan dat ya na matu mare masha ni hpyi shawn nga ma ai re.
Namhpaka makau Mungyu mare na Pan Law Kam kahtawng Lisu hpyen yen kaw, mana April 15 ya, shana hkying 9 chyen ram hta Kokang MNDAA laknak hpai hpung ni hpyen yen kata shang nna hpyen lahkawn ai lam galaw ai nga nna, Pan Law Kam mare masha langai KNG hpe n dai zawn tsun dan ai re.
“Kokang ni re ai, shanhte mare kata chye ai hte hpyenyen kaw shang wa na, n ta shagu hkan shang jep, n ta shagu hpyen hkan lahkawn ai. Hkan yu na she n ta masha yawng kade nga ai kun hkan jep, anhte n ta mung shang wa majaw, n ta masha kade nga ai rai nga san ai, ngai mung Ma hte an lahkawng an nu w ani 3 sha nga ai ngu tsun ai. Annu ni yup ai yupra de du hkan shang yu ai. Ma langai sha yup taw majaw aww aa nga na bai pru mat ai. Ramma ni nga ai n ta rai yang gaw ramma ni hpe shaga mat ai.”
Hpyen lahkawn hkrum ai marai 12 hta marai 11 gaw Pan Law Kam lisu hpyen yen dabang kata na re lam chye lu ai.
Kokang MNDAA hpyen hpung ni gaw, Pajaru maw daw lahkawng hte hpyen hkan lahkawn ai rai nna, dai hpawt mare na seng ang ai salang ni hte bai hkan tsun la ai majaw, marai 8 gaw lawt wa sai raitim, marai 4 hpe gaw woi mat sai lam chye lu ai.
Dai hta asak 17 ning re ramma la kasha langai, asak 20 jan re la 2 the asak 31 ning la langai, dai ni re lam chye lu ai.
Kokang MNDAA hpyenhpung ni hpyen yen kata kaning hku hpyen hkan lahkawn ai kun? Hpyen yen kanu num langai n dai zawn tsun dan ai re.
“chyinghka akawk ai, n hpaw ya jang, lagaw hte chyinghka hpe htawng ai. Htawng na she, pru wa! Anhte na hpang hkan ra ai! Nkam hkan ai ngu tsun na ahkang ma nlu ai. Kanu kawa ni gaw tinang kasha hpe palawng lum hkan jaw yang pyi n jaw shangun ai. Sat kau na, hkum sa wa, ga hkaw mi shaga dat yang hkum shaga, hkum marawn, si mayu i! gap sat na yaw! Nga nna sanat hpai di sa jahkrit ai. Anhte hpyenyen ni hpe hpyenhprawng pyi ngu yang, dai zawn sanat hte sa jahkrit yang gaw, sanat n sen hpe hkrit majaw yen wa ai anhte gaw si na lam sha nga ai.”
Kokang ni gaw, n ta langai kaw, kasha ramma lahkawng nga ai, n ta masha law ai zawn re hkan na ni hpe gaw n dat ya ai sha woi mat ai lam chye lu ai.
Ya na zawn, Hpyen hpe hkrit ai majaw hprawng yen wa ai hpyen yen dabang kata lak nak hpai hpung ni kaw nna, hpyen bai lahkawn ai majaw grai hkrit tsang nga ai lam the Hpyen lahkawn woi mat ai marai 4 hpe lawan dat ya na matu ndai zawn matu hpyi shawn wa ai re.
“anhte gaw hpyen yen ni re the maren manang wa kaw sha machyu let nga ra ai. Dai kaw n dai zawn bai galaw ai gaw hpyenyen ni hpe dang sha ai, jam jau jaw ai re. anhte hkrit mung hkrit ai. Masha ni a shara kaw tinang htingra nga na mung nna, tinang mare kaw mung majan hpyen hpe hkrit majaw hprawng taw ra ai, manang ni garum ai sha sha ra taw ai ngu yang shanhte gaw n dai zawn galaw ai gaw anhte na matu grai sum machyi ai. Hkrit mung hkrit ai, bai nna, ya woi mat ai marai 4 hpe mung, lawan lawt pru wa lu hkra garum ya na matu garum hpyi mayu ai.”
Mungyu, Pan Law Kam mare Lisu hpyen yen hta htinggaw 47 nga ai rai nna, masha marai yawng 230 ram nga ai lam chye lu ai.
N dai hpyen yen ni gaw, lai wa sai 2015 ning, majan a majaw, Kuthkai ginwang, Ngu Nga ngu ai bum kahtawng mare de na hprawng yen yu wa ai ni re lam chye lu ai.
Kuthkai kaw na cycle hte hkying hkum mi ram sa ra ai, n dai Mungyu mare mayan, Hpyenyen dabang yawng 4 ram nga ai lam chye lu ai.
Mungmyit Sinli kuthkai ginra gaw, Myenhpyen dap, Kokang MNDAA, Ta ang TNLA, WunPawng Mungdan Shanglawt hpyendap KIA wuhpung hkum hkra shamu shamawt taw ai shara rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn